„PÕHJARAHVAD“

Meie teekond jätkub. Oleme läbinud paarisesemete tunnelikäigu, kus saime tutvuda soome-ugri meeste ja naiste igapäevaesemetega. Kõnnime taas allapoole. Kas tunnete, et õhk on muutunud jahedamaks? Pole ka ime, sest oleme jõudnud kaugele põhja ja ees ootab talvesaal. Kaldteel on  iga paarikümne sentimeetri järel põrandal teega risti karedad libisemisvastased ribad, mis aitavad hoida õiget suunda.

Rännakul mööda kaldteed alla põhjarahvaste saali võime kuulda saami joigu, tule praksumist või lume krudinat. Juba enne saali jõudmist on kõrgel lae all umbes 1,5 meetri laiune sinine ala, mis on justkui öine taevas. Taevas on värvilised sinakas-rohelised tuled, mis tähistavad virmalisi.
Enne saali sisenemist saame parempoolsel seinal asuvalt suurelt asualakaardilt lugeda sissejuhatavat teksti. Tekst on valge ja mustal taustal.

Sissejuhatav tekst
Arktika on nõiduslike unistuste ja unenägude paik. Naised ja mehed elavad kuude kaupa polaaröö lumises hämaruses, leiavad lõpututes tundraavarustes polaarrebase kombel eksimatult tee ning jagavad soid ja metsi lindude, esivanemate ja vaimudega. Inimesed räägivad põhjas vähe, aga kui nad hakkavad loitsival häälel müüte laulma, kestab see päevade kaupa.
Saamid, handid, mansid, neenetsid, eenetsid, sölkupid ja nganassaanid elavad iidse katkematu uurali rahvaste ketina tundrates ja metsades alates Skandinaaviast kuni Taimõri poolsaareni Siberis. Nad peavad jahti, püüavad kala ja kasvatavad põhjapõtru. Metsade elanikud handid ja mansid tegelevad rohkem küttimise ning kalastuse, saamid, neenetsid ja teised tundraasukad aga põhjapõtrade karjatamisega.
Põhjarahvaste maailmataju suunab jumalatega hästi läbi saama ja selleks korraldatakse ohverdusrituaale. Inimesel on mitu hinge ning pärast surma sünnitakse uuesti. Sajandite jooksul on Venemaa põhjarahvaid pööratud õigeusku ja Skandinaavia saame luteri usku. Protestantlik misjon oli saamide seas edukas, aga õigeusu jälgi on obiugrilaste ja samojeedide usundis vähe.
Skandinaavia saamid on põlisrahvana üle sajandi võidelnud oma õiguste eest ning naabrid tunnustavad tänapäeval neid võrdsete partneritena. Venemaal elavate uurali põhjarahvaste kultuur ja keel on aga tugevalt ohustatud. Hantide ja manside osakaal oma asuala rahvastikus on kaduvväike ning elukeskkonna ökoloogiline seisund on Lääne-Siberis laieneva nafta- ja gaasitööstuse tõttu katastroofiline.

Sissejuhatava teksti all on kaart, kus on ära toodud põhjarahvaste paiknemisalad ja nende rahvaarv. Saame on uuendatud andmetel 80 000, hante 32 000 ja mansisid umbes 12 000.

















SAAMID
Oleme pärale jõudnud. Põhjarahvaste saal on n-ö talveöine saal. See on hämar ja jaotatud mõtteliselt pooleks: saali eesmises pooles on tundra, kus elavad saamid, saali tagumises pooles paikneb aga mets, kus elavad handid ning mansid. Näituseruum on umbes 207 m2 suurune ja seinad 4,5 m kõrgused. Seinad on mustad, betoonpõrand tumehall, lage katab must metallvõrk. 
Tutvume kõigepealt lähemalt saamidega, kes elavad Norra, Rootsi ja Soome põhjaosas ning Venemaal Koola poolsaarel.
 Saamid on aegade jooksul olnud populaarsed reisikirjelduste kangelased. Keskajal täheldati, et saami mehed ja naised on jahile minnes nii elevil, et jäävad metsloomade küttimisest justkui purju. Paljud autorid on täheldanud saamide nõidumistava. Kui saame ristima hakati, kadusid nad koos oma trummidega metsadesse. Saamid on põlised põhjapõdrakasvatajad, kalurid ja kütid. Nad kasutavad edasiliikumiseks suuski – neilt on see komme levinud ka teiste Euroopa rahvaste sekka. Saamidele meeldivad mütsid, millest kuulsaim on harali otstega nn neljatuulemüts.

Niipea, kui oleme kaldteelt maha astunud, jääb meist vasakule seina sisse ehitatud pikk horisontaalse ristküliku kujuline klaasist vitriin mõõtudega 400 × 60 cm. Vitriinis on 12 mütsi: kaheksa vasakpoolset ümara kujuga peakatet on naiste omad ja neli parempoolset peakatet kuuluvad meestele. 
Kirjeldame lähemalt üht meestemütsi, mis on paremalt kolmas. See on kõrge mitmevärviline neljasopiline peakate, mille kõrgus on 30 cm ja laius alt 27 cm. Müts laieneb ülespoole. Mütsi põhitoon on sinine, aga värvidest võib kohata veel punast, kollast ja musta. Mütsil on kalevist lagipea ja karusnahast alläär, millel vahelduvad karusnaharibad punaste, kollaste ja mustade kalevipaeltega. Lagipeaosal on punasest kalevist rist, mida ääristavad hambulised rohelised kaleviribad, risti keskel on neljasarviline helekollane tärn. Mütsi allääre küljes ripub ka kollastest ja punastest ribadest tehtud tutike.
Legendi järgi olnud Saamimaal väga tuuline. Siis otsustas üks saami mees, et püüab kõik tuuled, mis seni väga segamini puhusid, oma mütsi sisse ja ei lase neid enne välja, kui nad lubavad, et hakkavad puhuma ükshaaval. Küll rapsisid lõuna-, põhja-, ida- ja läänetuuled siia-sinna, venitasid mütsi sisse nurgad, aga välja ei pääsenud. Siis taltusid ja lubasid mehe soovi täita. Ja saam lubaski tuuled taas välja, aga sellest ajast saadik on saami meeste mütsid just sellised – nelja-tuule mütsid. 
Mütsivitriinist paremale jääb klaasist sein suurusega 1,7 × 2,5 meetrit. Seina taga on sügav vitriin, mille vasakus osas seisab 165 cm pikkune saami põdrakasvataja mannekeen. Mees kannab sinisest kalevist keebitaolist õlakatet ehk peleriini, mis on kaunistatud siniste ja punaste horisontaalsete paeltega. Kaelaaugu juures on pikk kolmnurkne sisselõige, mis on samuti kanditud punaste ja kollaste paeltega. Lisaks kaunistavad kaelaauku villased punutud lõngajupid, mille otstes on lõngatupsud. Mehel on jalas põhjapõdranahast püksid ja peas nelja-tuule müts. Mütsi lai alumine serv on tehtud hallikaspruunist põdranahast. Pealmine osa on mustast kalevist, taha jääb punastest paeltest koosnev tutt. Mees kannab helepruunist nahast madalaid saapaid, mille sääreosa on 24 cm kõrge. Saapa ninad on kergelt ülespoole kaardunud ja umbes poole sääre juures on kaks nahast keeratud aasa, millest saab nööri läbi tõmmata.
Klaasi taha jääva ruumi seintele on riputatud põhjapõdrajahiks ja -kasvatuseks vajalikke abivahendeid: põhjapõdra rakmed, päitsed, kell, rangid ja sedelgavöö. Mehe kõrval põrandal lebab kitsas hallikas madal puidust saan ehk ahke. See on 203 cm pikk ja 45 cm lai. Sõiduki päralaud, mille kõrgus on 45 cm ja mille ülemine äär ulatub sõiduki servadest kõrgemale, moodustab ühtlasi seljatoe. Keret toetavad seestpoolt seitse painutatud puukaart, mis on kinnitatud laudade külge neljakandiliste puupulkadega. Paremas nurgas seisab paar suuski, nende laius on 9 cm ja pikkus 2,6 m. Jalaaluste kohal on paksendused, millest on läbi puuritud auk suusarihma jaoks. Suuskadel on rihmade asemel poolkaarekujulised painutatud kaseokstest aasad, kuhu sisse sai saapanina pista. Suuskade välimisel küljel on pikisuunalised sooned liikumise hõlbustamiseks.
Põdrakasvatajast paremal on seinal horisontaalse ristküliku kujuline ekraan, millel on fotod ja lühikesed tekstid saamide, hantide ja manside kohta.
Edasi paremale liikudes kohtame seina ääres kolme pleksiklaasist vitriini, mis on rööptahukakujulised ja ulatuvad laeni. Vitriinides on kolm mannekeeni: saami naine talvistes riietes, saami naine suvistes riietes ja saami mees. 
Esmalt kirjeldame lähemalt talveriietes saami naist, kes on mannekeenidest kõige vasakpoolsem. Naisel on peas punase põhitooniga ümar ja pikkade kõrvalapatsitega kalevist ja sitsiriidest õmmeldud müts, mille kõrgus on 19 ja laius 25 cm. Seljas kannab naine pruuni pikka põhjapõdranahast kasukat, mille varrukad on 30 cm pikad. Kasuka kraed kaunistavad punased kalevist riideribad, mõned punased paelad on ka kasuka ülaosal. Naisel on käes pikad valgest karusnahast labakud, millel on karv väljaspool. Kindaid kaunistavad kollasest ja punasest kalevist paelad. Jalas kannab naine alt kitsenevaid pruune karusnahast sääriseid ja heledaid karvasest  nahast saapaid. 
Naise jalge ees seisab põhjapõdra lüpsmisnõu. See on 17 cm läbimõõduga ja 14 cm sügav puidust silindrikujuline anum, mis kitseneb ülalt. Lüpsikul on umbes 10 cm pikkune puidust käepide. Anumat on palju kasutatud, käepide on siledaks kulunud ja selles leidub pragu, mida on paigatud vähemalt nelja väikese plekitükiga. Saami naised olid põhjarahvaste seas ainsad, kes lüpsid ka põhjapõtru. Piima tarvitati värskelt ja külmutatult, sellest tehakse juustu, võid ja jahuleent.
Järgmisena kirjeldame saami meest, kes on mannekeenide rivis kõige parempoolsem. Mannekeen on 165 cm pikk, tal on seljas tumesinine villasest riidest kuub, jalas tumesinised püksid ja peas suure tutiga müts. Kuub on 90 cm pikk, varrukad 43 cm pikad. Kuuel on 12 cm kõrgune ümarate nurkadega püstkrae. Varrukaotsad, alläär ja kaelaauk on kaunistatud punaste-kollaste paeltega. Kaelaaugu juurde on tehtud ka 23 cm pikkune kolmnurkne rinnalõige. Tumesinised kalevist püksid on 140 cm pikad, mõlema püksisääre põlvel on umbes 3 × 4 cm suurused paigad. Püksid on kohati kulunud ja värv luitunud. Mees kannab tumedast nahast pika säärega saapaid. Saapa ninaotsad on ülespoole kaardunud, kinnitamiseks on saabaste küljes väikesed aasakesed, kust saab nööri läbi tõmmata.
Mees kannab peas suure punase tutiga mütsi. Müts ise on tumesinisest kalevist, ees mustast nahast 20 cm pikkune kitsas nokk. Mütsi kõrgus on 23 cm. Alumise ääre külge on kaunistuseks õmmeldud kollane kitsam ja punane laiem pael. Kõige krooniks on pealael suur punasest villasest lõngast tutt, mis on veidi vasakule viltu vajunud.
Mannekeeni selja taha on seinale kinnitatud puidust põhjapõdra rangid. Need on 52 cm pikad ja 12 cm laiad, koosnevad kahest osast. Rangipuu ülemine, kolmnurgakujuline osa on voolitud teravaks, allosa on kandiline, umbes 6 cm laiune lauaots, milles on väikesed poolkuukujulised sisselõiked. Rangipuud on ülaotstest kokku pandud, alt lahtiselt, niiet neid saab põhjapõdrale kaela panna. Võib aimata, et range on palju kasutatud, sest need on pisut kulunud ja mõnest kohast tumedamaks muutunud.

 Kui pöörame vitriinidele selja, jääb meie ette saami koda. Ümmarguse põhiplaaniga püstkoda on tehtud pikkadest, kolme meetri pikkustest püstistest kojalattidest ja kaetud tehismaterjaliga. Põranda diameeter on u 290 cm. Koja ülaosas on kitsam avaus, kust pääseb välja suits. Keset koda paikneb mustadest kividest lõkkease, lõkke asemel on must ümmargune pada ja lõkke kohal ripub kohvikann. Põrandat katavad põhjapõdranahad, enamasti helehallid. Vasakul on maas ka üks kollakas kaltsuvaip. Lõkke kõrval seisab mitu puidust ja savist suuremat ja väiksemat kaussi ning leivalabidas. Põrandal on käsitöökott ja kätepesuanum. Tagaseinas paistab veel üks suurem puidust kast. Põrandal lebab hällis saamibeebi. Hälli lähedal on väikesel vaibakesel kaks 20 cm pikkust riidest nukku. 
Koja ukse kõrval paremal seisab tume umbes meetripikkune metallist jalg, millel on vaataja poole kergelt kaldu õhuke hall metallplaadist etikett valge tekstiga „Saami koda“.

„Saami koda“

Talvel valitseb saami kojas hämarus. Tuld ei lasta kunagi kustuda ja koda on täis suitsu, sest soe on ainult seni, kuni tuli põleb. Sooja hoidmiseks on koja ääred kaetud okste ja lumega, mida kuhjatakse tuulevarjuks poole koja kõrguseni.
Saamid on kohandanud koja rändava eluviisiga. Nad peavad oma eluaset tihti ühest kohast teise vedama, kui põhjapõtradega mööda tundrat liiguvad. Kojalatid kaetakse suvel kasetohu ja talvel põhjapõdranahkadega, hiljem on saamid hakanud kojakattena kasutama eri paksusega riiet. Koja keskel kivide vahel on ringikujuline tulease, mille kohal ripuvad konksuga ketid padade, tee- ja kohvikannudega. Asemeks on kojas põhjapõdranahad, mille all on okstest vaip. Koeradki magavad kojas sissekäigu juures.
Peremehe aukoht on sissekäigust paremal, samas kõrval paikneb perenaise ja laste ase. Külalisele loovutavad saamid peremehe koha, liikudes ise perega sissekäigu poole. Tuleasemest vasakul puhkavad pere täiskasvanud lapsed. Sissepääsu pool tegelevad naised nahaparkimise ja muude koduste töödega ning siin asub ka sünnitava naise magamisase.
Koja sissekäik paikneb lõuna pool. Selle vastas koja pühas osas oli saamidel varem ka teine sissepääs, mida nimetati veriseks ukseks. Selle väikese ukse kaudu käisid mehed jahil ja kalal ning tõid saagi kotta. Selles pühaks peetud püstkoja osas hoitakse toidutagavara, nõusid ja muud väiksemat tarbevara, varem ka vaimude kujusid ja trummi. Pühale alale lähevad mehed harva, naised ei astu sinna aga kunagi.

Saami kojast paremal on klaasist ekraan mõõtudega 100 × 80 cm, kust saab vaadata saami muinasjutu põhjal tehtud animafilmi „Kalapüüdja naine ja karu“. Animafilmile on valminud ka kirjeldustõlge. 

Animafilm „Kalapüüdja naine ja karu“
 

HANDID

Pöörame tagasi koja poole ja möödume sellest. Astume paar meetrit edasi ja oleme jõudnud hantide metsalaagrisse. Näitusesaali tagumine osa on mõtteliselt jaotatud pooleks, vasakul pool on mansid ja paremal handid. Ruumi keskel on piklik tumeda puiduimitatsiooniga pink, see on 370 cm pikk, 45 cm lai ja üsna teravate otstega. Tuleb olla tähelepanelik, et mitte komistada pingiotstele. Saal on hämar ja jätab oma kujundusega salapärase mulje. Paremal pool on tervet seina kattev fotopannoo. See kujutab öist metsa, kus seisavad reas tumedad kuused. Salapära lisavad ka öised metsahääled: võib kuulda krabinat, puude lõhkumise ja murdumise hääli, ulgumist, sosinat jne.

Sissejuhatavat teksti saab lugeda saami põhjapõdrakasvataja kõrvalt ekraanilt:
Handid elavad Lääne-Siberi soode ja jõgede keskel, samblikurikastesse männikutesse rajatud palkmajakestes ja püstkodades. Nad püüavad kala, kütivad metsloomi ning kasvatavad põhjapõtru. Suvel aerutavad handid mööda jõgesid ja järvi ühepuupaatidel, talvel kihutavad lõpututel lumelagendikel nartade ja karusnahaga kaetud suuskadega. Handid usuvad, et neil on mitu hinge ja nende elukäiku valvab sada jumalat. Nad ohverdavad jumalatele, ehkki nende meelest on jumalad riukalikud ja seega pole kunagi täpselt teada, kas neist on mingit abi. Handid suhtuvad siiski rahulikult nii jumalatesse, õnne kui ka saatusesse. Rahu aitab maailma tasakaalu hoida ja nii lahenevad handi mured iseenesest.

Jõuame hantide metsalaagrisse. Liikudes tasub tähelepanu pöörata, et otse ette jääb tume vöökohani ulatuv metallist jalg etiketiga „Handi metsalaager“.

Tekst:

Handi laagripaigas on päeval alati midagi kuulda. Koer haugub, lapsed kilkavad, harakas kädistab kännu otsas, põhjapõtrade sõrad klõbisevad, perenaine vehib noaga ja hüüab: „Kšõõ! Kšõõ!”, peletades sarvilisi eemale vaagnast, millel ta värsket kala puhastab. Ainult peremees pikutab vaikselt tares, olles roidunud pärast öist kalapüüki.
Mehe pärusmaaks on metsalaagris tare taha jääv püha ait, ohverdamispaik, elamu tagumine osa, sealsel riiulil või pööningul hoitavad pere kaitsevaimud lunkh’id ning igapäevased meeste kasutatavad tööriistad. Rituaalsete esemete hoidmine ja ohverduste läbiviimine on ainult mehe õigus. Mees käib jahil ja kalal ning jälgib põhjapõtru. Laagris mees puhkab, tõustes istukile ainult teejoomise ajaks.
Naise õlule jääb kõik, mis on majapidamisega seotud ja millega ta tegeleb tare sissekäigu juures ja tare ees. Naine askeldab pidevalt: keedab teed, valmistab süüa, puhastab nõusid, koristab, raiub puid, hoiab koldes tuld, tassib vett, peseb, kuivatab ja parandab rõivaid, küpsetab õue peal leiba. Kui hädapärased tööd tehtud, istub naine maha ja hakkab nahku parkima või mustreid välja lõikama.
Laager on inimeste ja jumalate maailma kohtumispaik, kus valitseb kokkulepitud asjade kord. Handid usuvad, et taevased jumalad elavad jõe ülemjooksul, allilma jumalad aga suudme pool. Laager asub alati üla- ja allilma piiril. Pereliikme surma järel jäetakse metsalaager maha ning uus rajatakse jõge pidi ülesvoolu, ülailma jumalatele lähemale.

Tekstist umbes meetri võrra vasakul on suur musta värvi leivaahi, mis asub tumedate palkide peal,. Ahi on umbes 110 cm pikk ja 90 cm kõrge, selle pealmine osa on kaarja kujuga. Leivaahjus on elektrisüsteem, mis jätab mulje, justkui põleks seal tuli. Ahju võib katsuda ja mõnikord on käe all tunda soojustki. Handi naised tõid toored leivapätsid õues asuvasse ahju ja viisid pärast küpsed leivad tuppa tagasi.
Teisele poole teksti, leivaahju vastu, jääb komide sammasait. See ulatub seinast umbes meetri jagu ettepoole. Sammasait on ehitatud otsekui jalgadele, niiet aida põrand asub maapinnast 80cm kõrgusel. Neid sambaid võib ka kombata. Nii võib külastaja märgata, et kaks palki on asetatud üksteise otsa nõnda, et ülemise serv on tublisti üle alumise palgi. Nii ei pääse närilised mööda aidajalgu üles ronima. Aidas hoidsid oma asju nii mehed kui ka naised. Aidas on eksponeeritud igapäevaesemed, mõned on riiulil, mõned seintele kinnitatud. Kõik esemed on klaasi taga, see on justkui suur aidaaken. 
Kirjeldame lähemalt mõnd aidas leiduvat eset. Tagaseinas ripub kõrvuti kolm kasetohust marjakorjamise-anumat. Kirjeldame neist keskmist: anum kitseneb ülalt, selle kõrgus on 23 cm ja maksimaalne ümbermõõt 55 cm. Kasetoht on hele-pruunikas, mustade kriipsukeste ja täpikestega. Ülemine äär on paari cm võrra tagasi pööratud, see on veidi heledam. Ääre külge on kinnitatud umbes 5 cm pikkune puuvillasest riidest aas, sellega sai anuma näiteks vöö külge kinnitada. Kasetohul on näha ka põhjapõdra sarve mustrit.
Kõige ees on aidas neli suuremat kaanega karpi. Vasakpoolsed on punutud puujuurtest, parempoolsed tehtud kasetohust. Kirjeldame vasakult teist karpi, see on ka kõige suurem. Karbi ehk vaka kõrgus on 17,5 cm, pikkus 33 cm ja laius 29 cm. See on punutud kuusejuurtest. Karpi katab kaas, mida saab nööriga kinni siduda. Karbile on tumedamate juurtega sisse põimitud ristkülikuid, ruute ja riste. Sellises vakas hoiti toitu ja toidunõusid.
Lisaks erinevatele nõudele ja vakkadele on aidas väljas ka tööriistad, nt höövlid.

Pöörame aidast vasakule ja liigume mööda seina-äärt edasi. Meist paremale jääb kaks klaasist puutetundlikku ekraani suurusega 150 × 130 cm. Nende järel on seinas pikk horisontaalse risttahuka kujuline klaasist vitriin, kus on väljas üle 100 põhjarahvaste igapäevaelueseme. Puutetundlikel ekraanidel on võimalik neid suurendada ja lähemalt uurida, samuti on neil juures MuISi ehk muuseumite infosüsteemi number, mille järgi saab otsida detailsemat infot.
Kirjeldame lähemalt mõningaid esemeid:
Esimene suurem ese kohe all nurgas on šamaanitrumm. See on neenetsi trumm läbimõõduga 48 ja kõrgusega 9 cm. See on tehtud toornahast, mis on tõmmatud puidust vitsvõru peale ja kinnitatud puupulkadega. Tõenäoliselt on trumm olnud pigem laste käsutuses. Sellele viitab ka trummi väiksus. Trummi keskel on piklik lõhe, mis ulatub ühest servast teise.

Paar sammu edasi astudes ja taas vitriini poole pöörates jääb meie silmadest pisut allapoole vertikaalses asendis põdraluu, mida kasutati sukavardatoosina. See on 27,5 cm pikkune helevalge põdra jalaluu, millesse on puuritud 0,75 cm läbimõõduga sügav auk, kuhu saab sukavardad tallele panna.

Vitriini kõige tagumises nurgas on seinale kinnitatud kaks kulpi ja kolm lusikat, kõik puidust. Kirjeldame kõige suuremat, vasakpoolset kulpi.
Tegemist on mansi toiduriistaga. Kulp on punakaspruun, voolitud kasest. See on võrdlemisi lameda, tagant sügavama kahaga, mille esiserv on keskelt kolmnurkse kujuga. Vars on kaha suhtes 45-kraadise nurga all. Vars on tagant laiem kui kaha juurest. Vars läheb kahaks üle sujuvalt. Varre otsas on paksend, mille alumine ots on voolitud nõgusalt. Seda nõgusust kasutati riputuskonksuna. 

Edasi liikudes jõuame handi koodi ehk tare juurde. See on tumedatest, üsna jämedadest palkidest nelinurkne majake, mille katus on kaetud paksu, 30-sentimeetrise valge kunstlumekihiga. Maja seinad on üheksa palgi kõrgused, kõrgeim koht seinal on 220 cm. Majakese otsasein on klaasist. Ka maja parempoolse seina juures on üks pisike aken suurusega 43 × 48 cm. Vasakpoolne sein on pleksiklaasist, sedakaudu saab majja sisse vaadata. Otsaseinas on puutetundlik ekraan, mis esialgu paistab uksena. Sisse vaadates avaneb meile järgmine vaatepilt. Tagaseinas on madal ja üsna lai puidust magamisase, mis on kaetud põhjapõdranahkadega. Asemel pikutab täies rõivais handi meest kujutav mannekeen. Eespool vasakul istub puidust lavatsil handi naine. Ruumis seisab paremal pikliku kujuga avatud koldega ahi, mille läheduses paistab köögitarvikuid: näha on puidust liudasid ja lusikaid, kulpe, ahjusuu ees seisab teekann ja ahju kõrval sületäis hallikaid puuhalge.
Kirjeldame lähemalt pikutavat handi meest. Esmalt märkame tema seljas erksinist särki, mille allääre laius on 65 cm. Särk on kunstsiidist, koosneb pihast, rinnalapist, kraest, varrukaist ja kaenlalappidest. Varrukate otstes on 5,5 cm laiune kahekordsest riidest värvel ja 11 cm pikkune nööbiga kinnitatav avaus. Rinnaesises on 20,5 cm pikkune avaus. Särgi alläär, kraeservad ja rinnaesine avaus on kanditud valge ja punase kitsa paelaga. Mehel on jalas väga pikad karvased hele- ja tumepruunid talvesaapad, mis ulatuvad särgini. Handi meeste peamine töö on jahil ja kalal käimine. 
Majakese aknast sisse vaadates näeme lavatsil istumas handi naist. Kirjeldame teda lähemalt. Naisel on seljas punane pikkade varrukatega kleit, mille allosa kaunistab valge puuvillane pael. Peas kannab ta suurrätikut, mis katab suuresti tema näo ja kogu ülakeha. Rätikul on tumedal põhjal suured kollaste, roosade ja roheliste lehtedega lilled. Jalas on naisel mehega sarnased karvased pika säärega talvesaapad.
Naise läheduses lavatsil lebavad mõned kokkuvolditud põdranahad, üks käsitöökott ja kedervars. Laes ripub üks tühi lapsehäll, teine on naise kõrval. Lisaks on näha kahte paari talvesaapaid. Ühed on üleni karvased ja heledast karusnahast, teised tumepruunid. Mõlemad on hästi pika säärega, tublisti üle põlve.

Tagaseinas kõrge lae all on riiul, mis on peaaegu tühi. Riiuli keskosas on karupea topis ja karukäpad, kõige paremal pühapilt ehk ikoon. Põhjarahvastel oli kaks usku – õigeusk ja animism – mis olid väga tihedalt põimunud.

Liigume edasi ja hoiame tarest vasakule. Tare kõrval on ekraan, kust saab vaadata hantide animatsiooni „Silmadeta jahimees“.


















MANSID

Kui jõuame ekraani taha, oleme jõudnud manside juurde. Selles näituseosas on ka 11 tumedat puutüve, mis on tehismaterjalist ja ulatuvad laeni. Puutüved on 60–70 cm jämedused. Neid katsudes võib tunda puukoore pinna krobelisust. Mõnel puutüvel on heledad 10–15 cm pikkused kriipsud, mis kujutavad karu küünisejälgi. Karu on nii hantide kui ka manside kultuuris väga oluline loom. Manside juures võime näitusesaali tagaseinal märgata heledat viirastuslikku karu kujutist, mis aeg-ajalt installatsioonina ilmub ja siis jälle kaob.
 
Sissejuhatav tekst.
Mansid 
Keskajal asustasid mansid Uuralitest lääne poole jäävaid alasid ning olid kuulsad vaprate sõjameestena, keda kutsuti jugralasteks. Tänapäeval elavad mansid Uurali mägede ja Obi jõe vahel, kütivad loomi ja püüavad aastaringi jõgedest kala. Küttimine on manside põhitegevusala. Vanasti tegid nad kõik rõivad põhjapõdranahast. Naistel oli veel saja aasta eest kombeks end tätoveerida kaitseks halbade vaimude eest. Vaimude ja jumalate abi saamiseks ohverdati neile põhjapõtru ja hõbedat. Karu käpa nimel antud tõotus on kõige võimsam vanne. Mansidele meeldib väga teed juua. Seda tehakse päeva jooksul mitu korda ja iga kord juuakse mitu suurt tassitäit.

Vasakule liikudes on meie ees ekraan suurusega 100 × 80 cm, kus jookseb mansi muinasjutu põhjal tehtud animafilmi „Mansi pulm“. Ekraanist umbes meeter paremale jääb tume vöökohani ulatuv metallist jalg, millel on etikett valge tekstiga „Mansi pulm“.

Tekst:

Naist nimetavad mansid ukse juures seisjaks, meest hulkuvaks koeraks.
Mansi traditsioonide kohaselt otsustavad abielu sõlmimise tavaliselt noorte vanemad. Läbirääkimised võivad toimuda kuni kuusteist korda, enne kui kokkuleppele jõutakse. Pruudilunaks annab noormehe sugukond põhjapõtru, koeri, soobli- ja polaarrebasenahku, paate ja vaskkatlaid. Kaasavaraks saab neiu rõivaid, majapidamisriistu, karusnahku, kojakatteid, nartasid ja põhjapõtru. Pruudi ja peigmehe väärtuse selgitab välja šamaan, kes ütleb, milline on tulevase naise ja mehe iseloom ning eluiga.
Pulmade ajal toimub pidusöök nii pruudi kui ka peigmehe kodus ja ohverdatakse jumalate meeleheaks. Vahel sõlmitakse abielu nii, et pruut ja peigmees kõnnivad vastupäeva kolm korda ümber seedri. Ühes mansi loos tähistab kooselu algust see, kui tüdruk ja poiss löövad kumbki oma noa lihatüki eri otstesse.
Obiugri naiste käitumist määrav vältimise tava on kogu Siberis ainulaadne. Naine räägib mehe perre kolimise järel vähe ja sosinal ning varjab rätiga nägu vanemate meessugulaste eest. Selle tava rikkumine viib mansi maailmavaate kohaselt perest õnne. Veel 18. sajandil vältis ka noor abielumees suhtlemist naise sugulastega, kattes nende eest oma nägu kuni esimese lapse sündimiseni.
Karu on vanade mansi müütide järgi peajumala Numi Toorumi poeg ning manside vanem sugulane. Kõik mansi naised ja neiud varjavad pühades kohtades viibides ja karupeietel oma nägu rätikuga, et käituda jumalate, vaimude ja karuga lugupidavalt. 

Film „Mansi pulm“, sellele on valminud ka kirjeldustõlge.

Pöörame veel korraks tagasi. Kui seisame seljaga ekraani poole, siis umbes  4–5 m kaugusel seisavad seina ääres kaks pleksiklaasist vitriini, mis on rööptahukakujulised ja ulatuvad laeni. Vitriinides on kaks mannekeeni: suure kapuutsiga valges kasukas handi mees ja põhja-handi naine.

Kirjeldame lähemalt meest. 
Mehe selja taga vasakul seisab püstises asendis 183 cm pikkune vibu, millel puudub vibunöör. Mehe kasukas, mis üldiselt on valge, on 113 cm pikkune, allserv on 101 cm laiune. Tegemist on sissepoole keeratud valge põhjapõdranahaga, allääres on umbes 10 cm jagu tumepruuni karva. Käisteotsi kaunistavad kollane ja punakas kalevist pael ning pruun karusnahariba, mille peal on heledast nahast muster. Varrukad lõpevad pruunide karusnahast ümmarguste otstega kinnastega, millel on ümmargused otsad. Neid on võimalik käest ära võtta, nii et need jäävad varruka külge nööriga rippuma. Peas on kapuuts. Kasuka keskosas on tumepruunist nahast vöö, millel on metallist kaunistusi ja neete. Vöö küljes ripub noatupp noaga ja luisutupp luisuga. Mees kannab pika säärega karvasaapaid, milles vahelduvad pikitriipudena hele ja tume karusnahk. Mehe jalge ees põrandal on kaks peibutusparti, mis on voolitud puust ja värvitud halli ja musta värviga. Jahimehed kasutasid neid, et teisi linde enda juurde meelitada. Pardi alla on kinnitatud nöör, millega sai seda edasi-tagasi liigutada.

Vitriinidest vasakul on lae alla tõmmatud rippuma haabjas ehk ühepuupaat. See on 424 cm pikk ja 60 cm lai, kõrgust on 53 cm. Kuna saalis on üsna hämar, siis võib paat külastajatele märkamatuks jääda. Haabjas on pruunikat tooni heledamaks kulunud laikudega ja mõlemast otsast teravnev. Paadi seest on näha ka heledamat värvi aeru. Paadipõhi on alt tumedam, tõrvatud. Põhjarahvad olid väga head kütid ja ka kalamehed. Paatidel oli oluline roll transpordis, tihti oli mööda jõge liikumine kõige kiirem viis kuhugi jõuda.

Liigume nüüd uuesti mansi filmi ekraani suunas. Astume kümmekond sammu tagasi ja möödume ekraanist.
Üks inimese elu tähtsündmusi on abiellumine.
Meist vasakule jääb umbes meetri kaugusele mannekeen, kes kujutab endast mansi naist – teadjanaist. Tal on seljas punane valge mustriga puuvillane kleit, mille peal must villane pikk-kuub. Üle pea ja õlgade ripub roheline lillemustriline suurrätik. Sel on rohelised narmad. Rätik katab täielikult naise pea, õlad ja ulatub üle vöökoha. Jalas on naisel kirjud villased sukad ja karvasaapad. Kui perekonnad olid omavahel kõik kokkulepped sõlminud, kes kellega paari heidab, milline on kaasavara, kui suur pruudiluna ning muud tingimused, võtsid targad ehk šamaanid tulevase pruudi käekõrvale ja läksid metsa, et karu kohates saada ka temalt abiellumiseks nõusolek. Teadjanaise vastas umbes 3 m kaugusel puude varjus seisabki tütarlaps, kes oma saatust ootab – kas ta saab karu heakskiidu või mitte. Neiul on seljas teadjanaisega sarnane riietus: punane kleit, selle peal sinine villane kuub ja kõige üle lilleline suurrätik, jalas villased kirjud sukad ja pisikeste helmestega kaunistatud nahast sussid. 

Karu annab oma otsusest teada, kui külastaja vajutab mansi neiu kõrval asuva puu tüvel olevatele ikoonidele. Kaugemal olevale, südamekujulisele ikoonile vajutades kostab heatahtlikku karu mörinat, teisele, geomeetrilisele karunäole vajutades aga kurjakuulutavaid möirgeid, mis kindlasti märgivad karu halvakspanu. Võis juhtuda ka seda, et karu sõi tüdruku lihtsalt ära. Siis oli ütlematagi selge, et see tüdruk pruudiks ei kõlvanud….

Liigume ennustava karu juurest tagasi teadjanaise poole ja pöörame paremale.

Oleme jõudnud viimasesse koridori enne väljapääsu. See on tumehallide seintega, 8 m pikk ja 1,5 m lai. Vasak sein on täis joonistatud  soome-ugri rahvaste märke ja mustreid. Need kõik on seinale joonistatud valge värviga ja mõõtmetelt pigem suured. Siin on kaheksakande, tärne, siksakke, riste, ruute, täppe, konkse, mis kõik moodustavad mõne pere- või kojamärgi. Ka koridori otsaseinas on igas ilmakaares üks muster, samuti tekstid, mis selgitavad nende mustrite tähendusi. Näiteks tegi handi jahimees puutüvedele linnupüüniste asukohtade tähistamiseks märgi, milles oli kaks üksteise otsas paiknevat konksukestega rombi. Ersa naise riidetünnil oli aga vertikaalne kriips, millel kolm horisontaalset kriipsu. Otsaseinast paremal on välja viiv uks. Ukse avamiseks tuleb leida lüliti, mis asub uksest paremal, umbes 30 cm uksest ja 1 m põrandast. Kui seda vajutada, avaneb uks. Olemegi taas valgusjõe alguses, kust meie soome-ugri rännak alguse sai. Lift üles sõitmiseks jääb vasakule.
Aitäh, et kuulasid!
Uute rännakuteni!

